“ลดต้นทุน เพิ่มรายได้ สร้างเครือข่าย สู่การเป็นสมาร์ทโชวห่วย” 12 จังหวัด 4 ภูมิภาค
นายทศพล ทังสุบุตร อธิบดีกรมพัฒนาธุรกิจการค้า กระทรวงพาณิชย์ เปิดเผยว่า กรมพัฒนาธุรกิจการค้า ร่วมกับหน่วยงานพันธมิตรทั้งภาครัฐและภาคเอกชน จัดงาน “ลดต้นทุน เพิ่มรายได้ สร้างเครือข่าย สู่การเป็นสมาร์ทโชวห่วย” ถือเป็นการส่งเสริมและสนับสนุนผู้ประกอบการธุรกิจค้าส่ง-ค้าปลีก จำนวน 34,572 ราย อาทิ ธุรกิจท่องเที่ยว หรือร้านอาหาร มีการเร่งพัฒนาผู้ประกอบการ โดยผลักดันไปสู่การเป็น“สมาร์ทโชวห่วย” ซึ่งสมาร์ทโชวห่วย หมายถึงร้านค้าที่มีภาพลักษณ์ที่ดี มีการใช้เทคโนโลยีมาบริหารจัดการร้านมีช่องทางออนไลน์สำหรับให้บริการลูกค้า โดยมีเป้าหมายคือ การเพิ่มรายได้ การลดต้นทุน การสร้างขีดความสามารถในการแข่งขันให้กับผู้ประกอบการและการกระจายรายได้สู่ชุมชน โดยร้านค้าสมาร์ทโชวห่วยจะเป็นแหล่งรับซื้อ-ขายสินค้าจากชุมชน ช่วยสร้างรายได้ให้คนในชุมชนและเป็นกลไกสำคัญในการขับเคลื่อนเศรษฐกิจฐานรากของประเทศต่อไปนอกจากนี้ ยังมีการจัดงานในรูปแบบออนไลน์และออนไซต์ทั่วประเทศ โดยกำหนดจัดขึ้นรวม 12 ครั้งใน 4 ภูมิภาคทั้งภาคเหนือ ภาคตะวันออกเฉียงเหนือ ภาคกลาง และภาคใต้ เป็นการอบรมให้ความรู้ ปรับภาพลักษณ์ร้านค้าให้ทันสมัย เพิ่มประสิทธิภาพการบริหารจัดการและเพิ่มโอกาสในการเข้าถึงเครือข่ายพันธมิตร รวมถึงพัฒนาร้านค้าสมาชิกให้เติบโต เสริมสร้างจุดแข็งและเพิ่มรายได้ให้ร้านค้าโชวห่วย ผู้ให้บริการเทคโนโลยีและแพลตฟอร์มต่างๆ อีกทั้งยังเป็นการช่วยลดต้นทุนในการสั่งซื้อตลอดจนเพิ่มโอกาสในการขายสินค้า สำหรับผู้ประกอบการที่สนใจสามารถติดตามข้อมูลข่าวสารงานสัมมนาฯ และกิจกรรมอื่นๆ ของโครงการสมาร์ทโชวห่วยได้ที่ Facebook Fanpage : สมาร์ทโชวห่วย หรือเว็บไซค์ www.dbd.go.th